இங்கு கருத வேண்டிய முக்கியமான விசயம் - தமிழைப் பொருத்த வரை இரு முக்கிய பொது வழக்குகள் உள்ளன. தமிழகப் பொது வழக்கு, இலங்கைப் பொது வழக்கு. தமிழகத்தில் தெளிவாகப் புரியும் சில விசயங்கள் இலங்கைத் தமிழர்களைக் குழப்பும். அவர்களுக்கு எளிதாகப் புரிவது நமக்கு சில சமயம் குழப்பும். எண்ணிக்கை அடிப்படையில் தமிழகப் பொது வழக்கு பெரும்பான்மை என்றாலும், அந்த ஒரே காரணத்துக்காக, எல்லா இடங்களிலும் தமிழகப் பொது வழக்கையே திணிப்பது சரியன்று. பெரும்பான்மை வழக்கையே எல்லா இடங்களிலும் வலியுறுத்தினால் அது பிற வழக்கினரைத் தமிழ் விக்கிபீடியாவில் இருந்து அன்னியப்படுத்துவதில் போய்த் தான் முடியும். இங்கு எது பெரும்பான்மை என்று பார்ப்பதை விட அந்தந்த வழக்குகளின் தொலைநோக்கு நன்மை, தீமைகளைச் சீர் தூக்கிப் பார்த்து முடிவெடுப்பதே சரியாக இருக்கும். சிறுபான்மை என்பதற்காக ஒரு நல்ல விசயத்தைப் புறக்கணிக்கவோ, பெரும்பான்மை என்பதற்காக ஒரு தவறான விசயத்தை ஆதரிக்கவோ இயலாது தானே? கிரந்த எழுத்து தவிர்த்து எழுதும் வழக்கம் இலங்கைப் பொது வழக்கில் இருக்கிறது என்கிற போது, அதன் நன்மை தீமையை நாம் சீர்தூக்கிப் பார்க்கலாமே?  
நம் முன் உள்ள கேள்வி இது தான் - தமிழ்நாட்டுப் பெரும்பான்மை பொது வழக்கில் உள்ள எழுத்து, சொல் நடையை அப்படியே தமிழ் விக்கிபீடியாவில் பின்பற்றுவதா? இல்லை, பொது வழக்கே என்றாலும் அதன் நன்மை, தீமையை கேள்விக்குட்படுத்தி ஆய்ந்த பின் தமிழ் விக்கிபீடியாவில் பயன்படுத்துவதா?  
தமிழ்நாட்டு வெகுமக்கள் நாளிதழ் ஒன்றில், எடுத்துக்காட்டுக்கு, பின்வருமாறு ஒரு தமிங்கில வரி இடம்பெறுவது அன்றாடம் பார்க்கக் கூடிய ஒன்று:  
*உங்க கம்ப்யூட்டர்ல இன்டர்நெட் கனெக்ஷன் இருந்தா இந்த வெப்சைட்ட ப்ரவுஸ் பண்ணி சினிமா பாட்டு டவுன்லோடு பண்ணலாம். ஆன்லைன்லயும் கேக்கலாம்.*  
ஆனால், இதே தகவலைத் தமிழ் விக்கிபீடியாவில் பின்வருமாறு எழுத முனைகிறோம்:  
*உங்கள் கணினியில் இணைய இணைப்பு இருந்தால் இந்த வலைத்தளத்தில் உலாவி திரைப்படப் பாடல்களைப் பதிவிறக்கலாம். இணையத்தில் இருந்தவாறும் கேட்கலாம்.*  
நாம் ஏன் பொது வழக்குத் தமிங்கிலத்தை அப்படியே பின்பற்றாமல் அதைக் கேள்விக்குட்படுத்தி நல்ல தமிழில் எழுத முனைகிறோம்? பொது வழக்கு ஒன்று தவறு என்று அறியும் போது அதை மாற்றி செயல்படுவதற்கான பொறுப்பும், உரிமையும் நமக்கு இங்கு உண்டு இருப்பதால் தானே? அதே போல் கிரந்த எழுத்துக்களின் நன்மை தீமையையும் நாம் ஆய்ந்து முடிவெடுக்க முடியும் தானே?  
தொலைக்காட்சி, அச்சு இதழ்கள் என்று அனைத்து ஊடகங்களும் இது காறும் வணிக, அரசியல், வரலாற்றுக் காரணிகளால் கட்டி அமைக்கப்படவை. அவற்றுக்கு மொழி சார்ந்த பொறுப்புணர்வைக் காட்டிலும் வேறு நலன்களே முதன்மை ஆனவை. தற்போது இணையம் மூலம், மேற்கண்ட எந்த காரணங்களாலும் கட்டுப்படாத, பொது மக்கள் ஊடகமாக விக்கிபீடியா உருவாகும்போது தமிங்கிலம் போல் தமிழின் மீது திணிக்கப்பட்டிருக்கும் பிற விசயங்களையும் கேள்விக்குட்படுத்துவதில் தவறில்லை.  
குறிப்புக்காக, எனது சில கேள்விகள், பதிவுகள், புரிதல்கள்:  
1. ஸ்ரீ என்று எழுதி backspace கொண்டு அழித்துப் பார்த்தால் ஸ்ர என்று வருவதைக் கவனிக்கலாம். ஸ்+ரீ = ஸ்ரீ என்றவாறு தான் இந்த எழுத்தை ஒருங்குறியில் புரிந்து வைத்திருக்கிறார்கள்.  
2. தமிழ் ஒரு ஒலிப்பு மொழி. ஒலிப்பதைத் தான் எழுதுகிறோம். எழுதியதை வாசிப்பதில்லை. ஸ்ரீதர், ஹரீஷ் என்று எழுதினாலும் என் அப்பத்தா அதை சிறீதரு, அரீசு என்று தான் வாசிப்பார்கள். பிற மொழி அறிமுகம் இல்லாத தமிழரை ஒரு பிற மொழிச்சொல்லை உச்சரிக்கச் சொல்லி அவர் எப்படி உச்சரிக்கிறாரோ அதை அப்படியே தமிழ் எழுத்துக்களைக் கொண்டு எழுதுவது தான் சரியாக இருக்கும் என்று நினைக்கிறேன். தமிழ் Tamil ஆனதும் இப்படித் தான். Tamil என்று எழுதினாலும் தமிழன் அதைத் தமிழ் என்று தான் வாசிப்பான். தமிழ் என்று எழுதினாலும் வெளிநாட்டவர் அதை Tamil என்றே வாசிப்பார்கள். சிறீதர் என்று எழுதினாலும் வட மொழி ஒலிப்பு தெரிந்தவர்கள் அதை ஸ்ரீதர் என்றே வாசிக்கப்போகிறார்கள். ஸ்ரீயின் ஒலிப்பு கெடும் என்று வடமொழியாளர்கள் கவலை கொள்ளத் தேவை இராது. எழுத்து இங்கு ஒரு குறியீடே என்பதால் தேவையற்று புதுக் குறியீடுகளைத் தமிழ் மீது திணிக்கத் தேவை இல்லை.  
3. வட மொழியின் குறிப்பிட்ட ஒலிகளான ஸ, ஷ, ஜ, ஹ, ஸ்ரீ ஆகியவற்றை உச்சரிப்பதற்காகத் தமிழில் இந்த கிரந்த எழுத்துக்கள் இருக்கின்றன. ஆனால், **தமிழின் எல்லா ஒலிகளையும் எழுதிக் காட்டுவதற்கு வட மொழியில் எழுத்துக்கள் உண்டா?** தமிழுக்காக இல்லாவிட்டாலும் வேறு பிற மொழிகளின் ஒலிகளை எழுதிக்காட்டுவதற்காக வட மொழியில் இவ்வாறு எழுத்துக்கள் அறிமுகப்படுத்தப்பட்டதுண்டா? அப்படி எழுத்துக்கள் இல்லாத பட்சத்தில், பிற மொழி ஒலிப்புகளை சிதைக்காமல் வட மொழியால் உச்சரிக்க இயல்கிறதா? இல்லை, சிதைத்துத் தான் உச்சரிக்கிறார்கள் என்றால், பிறகு மற்ற மொழிகள் மட்டும் ஏன் வட மொழி உச்சரிப்புக்காகப் புது எழுத்துக்களைப் பெற்றுக் கொள்ள வேண்டும்? கிரந்ந எழுத்துக்கள் தமிழில் அறிமுகப்படுத்தப்பட்டதின் வரலாற்று, சமய, சமூக ஆதிக்கக் காரணிகள் என்ன?  
4. ஸ, ஷ, ஜ, ஹ போன்ற எழுத்துக்கள் வட மொழி ஒலிப்புக்கு மட்டும் அல்லாமல் ரோமானிய மொழிக் குடும்ப ஒலிப்புகளுக்கும் பயன்படுகிறது என்பது உண்மை தான். ஆனால், செல்வா சுட்டி காட்டுகிற படி, பிற பெரிய உலக மொழிகளில் இப்படி வேற்று மொழி ஒலிப்பைக் காட்டுவதற்காக புது எழுத்துக்களை உருவாக்கி அகர வரிசையை மாற்றுவதில்லை. உலகின் எந்த மொழியாலும் பிற உலக மொழி ஒலிப்புகள் அனைத்துக்கும் துல்லியமாக எழுதிக் காட்டவும் முடியாது என்கிற போது ஒரு சில மொழிகளுக்காக சலுகை காட்டி இப்படிப்பட்ட சொற்களை உருவாக்குவதும் தொடர்ந்து ஆதரிப்பதும் தேவை அற்றது.  
செல்வா, கோபி - கருத்தளவில் உங்களுடன் நான் ஒத்துப் போகிறேன் என்றாலும், வினோத் எடுத்துரைக்கும் கருத்துப் பாங்கும் பரவலாக தமிழிணையத்தில் முன்வைக்கப்படும் ஒன்று என்பதை நீங்கள் அறிந்தே இருப்பீர்கள். அது அவரது தனிப்பட்ட கருத்து இல்லை. ஸ்ரீ - க்குப் பதில் சிறீ என்று ஒரு கொள்கை முடிவு எடுக்கிறோம் என்றால் அதில் தமிழ்நாட்டில் பலருக்கும் இன்றும் ஏற்றுக் கொள்ள முடியாத ஒன்றாகவும் அதிர்ச்சியானதாகவும் இருக்கும் என்றே எதிர்ப்பார்க்கிறேன். அவரைப் போன்ற கருத்துப் பாங்கு உள்ள இன்னும் பலரும் விக்கிபீடியாவுக்கு வந்த பிறகு இன்னும் பலரை உள்ளடக்கி உரையாடி எடுக்க வேண்டிய கொள்கை முடிவாகவே இது இருக்கும். இல்லாவிடில், குறித்த சிலர் தமிழ் விக்கிபீடியாவில் கொள்கை முடிவுகளைத் திணிக்கிறார்கள் என்பது போன்ற தோற்றம் வரும் அபாயம் உண்டு. எடுக்கப்பட்ட முடிவு சரியே என்றாலும், முக்கியமான இது போன்ற முடிவுகளை இன்னும் கூடிய பங்களிப்பாளர்கள் வந்த பிறகு எடுப்பதே பொருத்தமாக இருக்கும் என்று நினைக்கிறேன்.  
வினோத் - இது போன்ற உரையாடல்கள் அவ்வப்போது விக்கிபீடியாவில் எழுவது உண்டு. உங்கள் தனியொருவர் மீதான விமர்சனமாகவோ உங்கள் கட்டுரை மீதான விமர்சனமாகவோ தயவு செய்து கருதி விட வேண்டாம். கட்டுரைப் பங்களிப்புகள் தனியாகவும் இது போன்ற உரையாடல்கள் ஒரு புறமுமாக உங்கள் பங்களிப்புகள் இருக்கும் என்று எதிர்ப்பார்க்கிறேன்.  
கிரந்த எழுத்துக்களைப் பயன்படுத்துவதா கூடாதா, எந்த அளவு தவிர்ப்பது, எங்கு தவிர்ப்பது, எப்படி தவிர்ப்பது, அவற்றுக்கு எது சரியான மாற்று என்பது முடிவில்லாத வாதமாக பல இடங்களில் கண்டிருக்கிறேன். தமிழ் விக்கிபீடியாவிலும் இதற்கு முன் இவ்வுரையாடல் வந்துள்ளது. சொற்களைப் பொருத்த வரை இயன்ற அளவு நல்ல, இனிய, எளிய தமிழ் என்று தமிழ் விக்கிபீடியாவில் ஒரு புரிந்துணர்வு இருப்பது போல் ஒரு புரிந்துணர்வை எட்ட கிரந்த எழுத்துப் பயன்பாட்டிலும் தனியொரு கட்டுரை சாராது இன்னொரு கொள்கை உரையாடல் பக்கத்தில் முழு அளவிலான உரையாடல் நடைபெறுவதே பொருத்தமானது. அங்கு கிரந்த எழுத்துப் பயன்பாட்டுக்கான வரலாற்று, மொழியியல், பண்பாட்டுக் காரணங்கள், அதன் தாக்கங்கள், அண்மைக்காலத்தில் இது போன்று பயன்படுத்தப்பட்டு வழக்கொழிந்து போன எழுத்துக்கள், இவற்றைத் தவிர்ப்பதால் வரும் சாதக பாதகங்கள், அவற்றுக்கான வாதங்கள் என்பவை தெளிவாக உரையாடப்பட்டு, ஆவணப்படுத்தப்பட்டு ஏதேனும் ஒரு புரிந்துணர்வுக்கு வர வேண்டும். இல்லாவிட்டால், ஒவ்வொரு கட்டுரையிலும் ஒவ்வொரு பயனருடனும் வாதத்தைத் தொடர்ந்து நேர விரயமாகவே ஆகும்.  
தனிப்பட்ட அளவில், தற்காலிகமாக, வினோத்தின் பிற கட்டுரைப் பங்களிப்புகளுக்கு கூடிய கவனம் செலுத்த ஏதுவாக, மஞ்சுஸ்ரீ என்றே கட்டுரைத் தலைப்பு இருக்கட்டும் என்று பரிந்துரைக்கிறேன். பின்னர், கிரந்த எழுத்துக்கள் குறித்து விரிவாக உரையாடி, என்ன கொள்கை முடிவு எடுக்கப்பட்டாலும் அதை விக்கிபீடியா முழுமைக்கும் செயற்படுத்தலாம்.--ரவி 19:46, 17 நவம்பர் 2007 (UTC)